Document ID: 32011R1130

РЕГЛАМЕНТ (ЕС) № 1130/2011 НА КОМИСИЯТА
от 11 ноември 2011 година
за изменение на приложение III към Регламент (ЕО) № 1333/2008 на Европейския парламент и на Съвета относно добавките в храните посредством създаване на списък на Съюза на добавките в храните, одобрени за употреба в добавки в храните, ензими в храните, ароматизанти в храните и хранителни вещества
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10 и член 30, параграфи 2, 3 и 5 от него,
като има предвид, че:
(1)
В приложение III към Регламент (ЕО) № 1333/2008 се предвижда създаването на списък на Съюза на одобрени добавки в храните и условията за тяхната употреба в добавки в храните (части 1 и 2), в ензими в храните (част 3), в ароматизанти в храните (част 4) и в хранителни вещества или категории хранителни вещества (част 5), към които добавките в храните могат да бъдат добавяни в съответствие с член 4, параграф 4 от посочения регламент. Целта при употребата на добавките в храните е те да имат технологична функция в добавките в храните или в ензимите, ароматизантите и хранителните вещества.
(2)
Добавките в храните, включени в приложение III към Регламент (ЕО) № 1333/2008, могат да бъдат категоризирани в един от функционалните класове, определени в приложение I, въз основа на главната технологична функция на добавката. Съгласно член 9 от посочения регламент обаче разпределянето на една добавка в храните в определен функционален клас не следва да препятства употребата ѝ за няколко функции.
(3)
Добавките в храните, разрешени с функция като носители в добавки в храните съгласно Директива 95/2/ЕО на Европейския парламент и на Съвета от 20 февруари 1995 г. относно добавките в храни, различни от оцветители и подсладители (2), и техните условия на употреба следва да бъдат включени в част 1 от приложение III към Регламент (ЕО) № 1333/2008, тъй като вече е направен преглед на тяхното съответствие с общите условия за включване и употреба на добавки в храните в списъци на Съюза, и по-специално с член 6, параграф 1, буква а) от посочения регламент.
(4)
Добавките в храните, посочени като разрешени носители и разтворители на носители в Директива 95/2/ЕО, които имат функция като добавки в храните, различни от носители, следва да бъдат включени в част 2 от приложение III към Регламент (ЕО) № 1333/2008 със същите условия за употреба. Други добавки в храните, които имат функция, различна от носители, също следва да бъдат включени в този списък.
(5)
Добавките в храните и носителите, разрешени за употреба в ензими в храните, посочени в Регламент (ЕО) № 1332/2008 на Европейския парламент и на Съвета от 16 декември 2008 г. относно ензимите в храните (3), и техните условия на употреба следва да бъдат включени в част 3 от приложение III към Регламент (ЕО) № 1333/2008.
(6)
Добавките в храните, разрешени за употреба в ароматизанти в храните с Директива 95/2/ЕО, и техните условия на употреба следва да бъдат включени в част 4 от приложение III към Регламент (ЕО) № 1333/2008, тъй като вече е направен преглед на тяхното съответствие с член 6 от посочения регламент.
(7)
Добавките в храните и носителите, разрешени за употреба в хранителни вещества и определени в Регламент (ЕО) № 1925/2006 на Европейския парламент и на Съвета от 20 декември 2006 г. относно влагането на витамини, минерали и някои други вещества в храните (4), както и в Директива 2002/46/ЕО на Европейския парламент и на Съвета от 10 юни 2002 г. за сближаване на законодателствата на държавите-членки по отношение на добавките към храни (5), Директива 2009/39/ЕО на Европейския парламент и на Съвета от 6 май 2009 г. относно храни, предназначени за специфична хранителна употреба (6) и Регламент (ЕО) № 953/2009 на Комисията от 13 октомври 2009 г. относно веществата, които могат да се добавят за специални хранителни цели в храни за специфична хранителна употреба (7), и техните условия за употреба следва да бъдат включени в част 5, раздел А от приложение III към Регламент (ЕО) № 1333/2008. Други добавки в храните, които имат функция, различна от носители, следва също да бъдат включени в посочения списък поради наличието на технологична потребност, която не е била предвидена към момента на приемане на Регламент (ЕО) № 1333/2008.
(8)
Добавките в храните, изредени като добавки в храните, разрешени в храни за кърмачета и малки деца от Директива 95/2/ЕО, които имат функция като добавки в храните в хранителни вещества, следва да бъдат включени със същите условия на употреба в списъка, създаден в част 5, раздел Б от приложение III към Регламент (ЕО) № 1333/2008. Посоченият списък следва да бъде допълнен, като се отчете становището на Научния комитет по храните относно добавките в препарати от хранителни вещества, които да бъдат използвани в адаптирани млека за кърмачета, преходни храни и храни за отбиване, от 13 юни 1997 г. (8)
(9)
Поради съображения за прозрачност и последователност следва да бъдат определени специални правила за условията за употреба на добавки в храните в препарати от добавки/ензими/хранителни вещества в храните.
(10)
Веществата като сулфити, бензоати, полисорбати, сорбитанови естери и естери на захароза следва да бъдат изброени в приложение III към Регламент (ЕО) № 1333/2008; тези вещества подлежат на скрининг от 3-то ниво съгласно Доклада на Комисията за приема на хранителни добавки в Европейския съюз от 2001 г. (9) и пораждат тревога по отношение на стойността на ДДП. Условията за употреба на тези вещества могат да бъдат преразгледани като следствие от очакваното становище на Европейския орган по безопасността на храните в рамките на програмата за нова оценка, създадена с Регламент (ЕС) № 257/2010 на Комисията за създаване на програма за новата оценка на одобрените добавки в храните (10), която включва и оценка на приема.
(11)
Спецификациите на добавките в храните, изредени в приложение III към Регламент (ЕО) № 1333/2008 и отнасящи се до произход, критерии за чистота и друга необходима информация, са дадени в Директива 2008/128/ЕО на Комисията от 22 декември 2008 г. за определяне на специфични критерии за чистота на оцветителите, които са предназначени за влагане в храни (11), Директива 2008/60/ЕО на Комисията от 17 юни 2008 г. за установяване на специфични критерии за чистота на подсладителите, предназначени за влагане в храни (12) и Директива 2008/84/ЕО на Комисията от 27 август 2008 г. за определяне на специфични критерии за чистота на хранителните добавки, различни от оцветителите и подсладителите (13).
(12)
Поради това че някои от препаратите се използват от десетки години, следва да се предвиди преходен период от двадесет и четири месеца след влизането в сила на настоящия регламент, за да се даде възможност на стопанските субекти в хранителната промишленост да се адаптират към изискванията, определени в части 2, 3 и част 5, раздел А от приложение III към Регламент (ЕО) № 1333/2008, изменен с настоящия регламент. Следва да се предвиди преходен период от осемнадесет месеца след влизането в сила на настоящия регламент, за да се даде възможност на стопанските субекти в хранителната промишленост да се адаптират към изискванията, определени в части 1 и 4 от приложение III, изменено с настоящия регламент.
(13)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
ПРИЕ НАСТОЯЩИЯ РЕГЛАМЕНТ:
Член 1
Изменение на Регламент (ЕО) № 1333/2008
Приложение III към Регламент (ЕО) № 1333/2008 се заменя с текста на приложението към настоящия регламент.
Член 2
Преходни мерки
Препаратите, които не съответстват на части 2, 3 и/или на част 5, раздел А от приложение III към Регламент (ЕО) № 1333/2008, изменен с настоящия регламент, могат да продължат да бъдат пускани на пазара в съответствие с националните разпоредби за период от двадесет и четири месеца от датата на влизане в сила на настоящия регламент. Храните, съдържащи такива препарати, които са законно пуснати на пазара през този период, могат да се продават до изчерпване на количествата.
Препаратите, които не съответстват на части 1 и 4 от приложение III към Регламент (ЕО) № 1333/2008, изменен с настоящия регламент, могат да продължат да бъдат пускани на пазара в съответствие с разпоредбите на приложения от I до VI към Директива 95/2/ЕО до 31 май 2013 г. Храните, съдържащи такива препарати, които са законно пуснати на пазара през този период, могат да се продават до изчерпване на количествата.
Член 3
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 2 декември 2011 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 ноември 2011 година.

Labels: 0
3
17
16